CELEX: C2005/182/69
Language: da
Date: 2005-07-23 00:00:00
Title: Sag T-138/05: Sag anlagt den 23. marts 2005 af Kommissionen for De Europæiske Fællesskaber mod Impetus Consultants

23.7.2005   
            
            
               DA
            
            
               Den Europæiske Unions Tidende
            
            
               C 182/36
            
         Sag anlagt den 23. marts 2005 af Kommissionen for De Europæiske Fællesskaber mod Impetus Consultants
   (Sag T-138/05)
   (2005/C 182/69)
   Processprog: græsk
   Ved De Europæiske Fællesskabers Ret i Første Instans er der den 23. marts 2005 anlagt sag mod Impetus Consultants af Kommissionen for De Europæiske Fællesskaber ved D. Triantafyllou, bistået af advokat N. Kostikas.
   Sagsøgeren har nedlagt følgende påstande:
   
               —
            
            
               Sagsøgte dømmes til at betale 235 655,21 EUR, som udgør 160 380,35 EUR i hovedstol og 75 274,86 EUR i morarenter fra den dag, hvor hvert gældsdokument er forfaldent.
            
         
               —
            
            
               Sagsøgte dømmes til fra den 15. marts 2005 og indtil fuldstændig betaling af gælden, for så vidt angår gælden for kontrakt COP 493 »Invite«, at betale 41,93 EUR i daglig rente, og for så vidt angår kontrakt TR 1006 »Ausias« 1,66 EUR i daglig rente og for så vidt angår kontrakt V 2043 »Artis«, en daglig rente på 1,01 EUR.
            
         
               —
            
            
               Sagsøgte tilpligtes at betale sagens omkostninger.
            
         Søgsmålsgrunde og væsentligste argumenter:
   De Europæiske Fællesskaber har ved EF-Kommissionen med sagsøgte indgået tre kontrakter inden for Det Europæiske Fællesskabs programmer for forskning og teknologisk udvikling. Disse kontrakter var navnlig:
   
               —
            
            
               Kontraktnummer COP 493 »Invite«, der vedrørte bl.a. gennemførelsen af programmet med titlen »Telematik med henblik på indenlandsk skibsdrift«, og skulle være gennemført inden 24 måneder efter den 30. december 1994. Sagsøgte var deltager og koordinator i det pågældende konsortium.
            
         
               —
            
            
               Kontraktnummer TR 1006 »Ausias«, der vedrørte bl.a. gennemførelsen af programmet med titlen »Avancerede telematiske systemer for integreret og ny transport i bycentre«, og skulle have været gennemført inden 23 måneder efter den 30. december 1995. Sagsøgte var deltager i det pågældende konsortium.
            
         
               —
            
            
               Kontraktnummer V 2043 »Artis«, der vedrørte gennemførelsen af et program med titlen »Avancerede telematiske systemer for landevejstransport i Spanien«. Programmet skulle have været gennemført inden 12 måneder efter den 1. januar 1992. Sagsøgte var deltager i det pågældende konsortium.
            
         I alle tilfældene var det bestemt, at Kommissionen skulle yde finansiel støtte til gennemførelsen af de pågældende programmer inden for rammerne af de frister, der var fastsat for hver kontrakt. Kommissionen har betalt alle sagsøgte acontobeløb for deres deltagelse.
   Efter en kontrol, som Kommissionen gennemførte, fastslog den, at sagsøgte kun havde anvendt en del af den støtte, som var blevet udbetalt med henblik på gennemførelsen af det pågældende program. Kommissionen fastslog bl.a. følgende:
   
               —
            
            
               For så vidt angår kontraktnummer COP 493 »Invite« havde Kommissionen betalt sagsøgte som koordinator af konsortiet et acontobeløb på 257 400 EUR. Sagsøgte foreholdes alene at have betalt de øvrige deltagere 79 062,70 EUR og have beholdt et beløb på 178 337,30 EUR, hvoraf alene 42 000 EUR var blevet anvendt til det pågældende program. Kommissionen udstedte et gældsdokument på 136 037,30 EUR i sagsøgtes navn.
            
         
               —
            
            
               For kontraktnummer TR 1006 »Ausias« udbetalte Kommissionen til konsortiet, for den periode, hvorunder sagsøgte var medlem, et acontobeløb på 78 341,91 EUR. Kommissionen har fastslået, at alene 63 229,63 EUR blev anvendt af sagsøgte med henblik på det pågældende program og har udstedt et gældsdokument på 15 112,28 EUR i sagsøgtes navn.
            
         
               —
            
            
               For kontraktnummer V 2043 »Artis« modtog sagsøgte, som deltager i det pågældende konsortium af Kommissionen, et acontobeløb på 62 621,86 EUR. Kommissionen vurderer, at alene 53 391,09 EUR er blevet anvendt med henblik på gennemførelsen af det pågældende program og har udstedt et gældsdokument på 9 320,77 EUR i sagsøgtes navn.
            
         Kommissionen har under søgsmålet nedlagt påstand om betaling af de oven for nævnte skyldige beløb med tillæg af renter i henhold til de bestemmelser, der gælder for de pågældende kontrakter, altså de græske bestemmelser med hensyn til den første og anden kontrakt og de spanske bestemmelser med hensyn til den tredje kontrakt.